Ди къуэш республикэхэм
Емыжь Мулиат и фильм
Адыгей. Республикэм и Iэтащхьэм и деж щыIэ комиссэ щхьэхуэм 2013 гъэм щIэныгъэм, литературэм, гъуазджэм и лъэныкъуэкIэ Къэрал саугъэтхэр зыхуагъэфэщэну лэжьыгъэхэр къыхех.
Къэрал саугъэтым хущIэкъухэм ящыщщ «Адыгея» ГТРК-м и журналист Емыжь Мулиат. Абы утыку кърихьащ и иужьрей лэжьыгъэхэм ящыщ «Черкесские султаны Египта» документальнэ фильмыр. Дакъикъэ 50 зыхухэха фильмыр теухуащ мамлюкхэм Египетым и тхыдэр зэфIэувэным хуащIа хэлъхьэныгъэм, адыгэ лъабжьэ зиIэу иджы зэманым Мысырым щыпсэухэм.
Бжьыхьэсэр Iуахыж
Республикэм бжьыхьэсэ гъавэр еужьэрэкIыу щыIуахыж. Иджыпсту абы и процент 83-м щIигъур зэщIакъуэжащ. Гектар къэс центнер 38,2-рэ къытрахащ, зэкIэ тонн мин 300-м нэблагъэ яIуащ.
ЩIыналъэм Мэкъумэш хзозяйствэмкIэ и министерствэм къызэритымкIэ, хьэуэ тонн 54744-рэ кърахьэлIэжащ. Муниципальнэ зэгухьэныгъэхэм я мэкъумэшыщIэхэм бжьыхьэсэ гуэдзыр Iуахыж. Ар гектар мин 62-м щIигъум щызэщIакъуэжати, тонн мин 239,2-рэ къытрахащ. Рапсыр гектар мини 5,3-м (процент 98-м) щыIуахыжащ.
Езыр-езыру къокI
Къэрэшей-Шэрджэс. Республикэм и хабзэхъумэхэм езыр-езыру къэкI щIэпым зрамыгъэубгъуным ехьэлIа Iуэхугъуэ хэхахэр ирагъэкIуэкI. Иджыблагъэ апхуэдэу гектари 8-м нэблагъэ ягъэкIуэдыжащ.
Черкесск къалэм и къуэкIыпIэ лъэныкъуэмкIэ гектари 7-м нэс щыпаупщIри, ягъэсыжащ. Участковэ уполномоченнэхэм Усть-Джегута районым хыхьэ Важнэ къуажэм гектарым нэблагъэ щагъэкIуэдыжащ.
ЩIэпыр хабзэншагъэкIэ зыгъэкI, абы елэжь икIи наркотик хьэзырыр изыгъэкI цIыхухэмрэ зэщIэгъэуIуа гупхэмрэ къэхутэным икIи убыдыным теухуа лэжьыгъэхэр ирагъэкIуэкI. Мэкъуауэгъуэм и пэщIэдзэ лъандэрэ полицейхэм шэч уэзыгъэщI зэкIуэцIылъхэр зыIыгъ цIыху 15 яубыдащ. Абыхэм ехьэлIа уголовнэ Iуэхухэр къаIэтащ.
УЭРДОКЪУЭ Женя.
